بلژیک، بریتانیا، فرانسا، هوللاندییا و لوکسئمبورق طرفین‌دن ۱۷ مارت ۱۹۴۸-جی ایلده ایمضالانان و سوْیۇق مۆحاریبه‌نین باشلانغؽجؽن‌داکی سووئت تهدیدینه قارشؽ اوْرتاق مۆدافیعه راضؽلاشماسؽ اوْلان بروکسئل مۆقاویله‌‌سی ناتو-نون قۇرۇلوشۇنۇن ایلک آددؽمؽ حساب اوْلۇنور. سووئت ایتتیفاقؽنؽن حیاتا کئچیردیگی بئرلین بحرانی ۱۹۴۸-جی ایلین سپتامبرؽن‌دا باتؽ آورۇپا بیرلیگینین مۆدافیعه تشکیلاتؽنؽن یارادؽلماسؽنا سبب اوْلدۇ. بۇنا باخمایاراق، مۆتتفیق دؤولتلر سووئت ایتتیفاقؽنؽن حربی گۆجو قارشؽ‌سؽن‌دا ضعیف دۇرۇما صاحیب ایدی. همچینین، ۱۹۴۸-جی ایلده کوممونیستلر طرفین‌دن چئکوسلوواکییادا حیاتا کئچیریلن حربی چئوریلیش نتیجه‌سین‌ده اؤلکه‌ده‌کی دئموکراتیک حؤکۆمتین حاکمیتی ترک ائتمه‌سینین آردؽنجا بؤیۆک بریتانییانؽن خاریجی ایشلر ناظیری Ernest Bevin اوْخشار حادیثه‌لرین قارشؽ‌سؽنؽ آلماق اۆچۆن ان یاخشؽ یوْلۇن باتؽ اؤلکه‌لری آراسؽن‌دا اوْرتاق حربی ایستراتئژییانؽن تشکیل اوْلۇنماسؽ اوْلدۇغۇنۇ قئید ائتدی.